**Kjersti Horn** (fødd 30. juni 1977) er ein norsk teaterregissør frå Oslo.

Bakgrunn
--------

Kjersti Horn er dotter til skodespelaren, teatersjefen og Ap-politikaren Ellen Horn og scenografen Per Kristian Horn.
Ho tok utdanning ved teaterregilinja ved Dramatiska institutet i Stockholm (2003–2006). Ho er syster av songaren og skodespelaren Emilie Stoesen Christensen.

Karriere
--------

Som student sette ho mellom anna opp stykket *Natta syng sine songar* av Jon Fosse på Stockholms Stadsteater. Horn har hatt regien på *Shopping And Fucking* (1998), *Disco Pigs* (1999), *Knivskarpe polaroider* (2001), *Medeas Barn* (2004) og ho var med som dansar i Jo Strømgren-framsyninga *Lux Aeterna* (2002). Sommaren 2006 hadde ho regien på Knut Nærum si oppsetjing av *Peer Gynt* skriven spesielt for barn, som vart spelt av andreårsstudentane på Teaterhøgskolen. 

I januar 2008 hadde Kjersti Horn regien på *Mitt namn er Rachel Corrie* på Det Norske Teatret i Oslo. Stykket var basert på dagbøkene til fredsaktivisten Rachel Corrie, som stilte seg i vegen for ein bulldozer og vart drepen i forsøket sitt på å redda ein palestinsk heim.

Hausten 2008 hadde Horn regien for oppsetjinga av *Folkeutrydning – eller Leveren min er meningsløs*, av Werner Scwab, på Den Nationale Scene i Bergen. 

Hausten 2009 regisserte ho *Valerie Solanas 7* av Sara Stridsberg på Torshovteatret i Oslo. Stykket er basert på Stridsberg sin prislønte roman *Drömfakulteten* og handlar om feministen Valerie Solanas, som er kjent for mordforsøket på Andy Warhol i 1968. I januar 2010 hadde Kjersti Horn regien på Oslo Nye Teater si oppsetjing av musikalen *Spring Awakening*, bygd på *Frühlings Erwachen* av Frank Wedekind.

I januar 2011 sette Horn opp stykket *Knutby* av Malin Lagerlöf på Hålogaland teater i Tromsø, med Anneli Drecker i ei av hovudrollene. *Knutby* er eit dokumentarisk teaterstykke som går bak historia om Knutby-saka og freistar å forstå menneska som dramaet handlar om. Stykket er basert på den verkelege historia om Knutby.

I 2013 regisserte ho *Styrtet engel* ved Nationaltheatret, som ho vart nominert til Kritikerprisen for. Ho vann Heddaprisen 2015 for årets forestilling for si oppsetjing av *Hamlet* ved Rogaland Teater i 2014.
Horn var husregissør ved Nationaltheatret 2015–2019, og husregissør ved Det Norske Teatret 2020–2025.

I 2023 vart ho vald til ny teatersjef ved Det Norske Teatret frå 2025, etter Erik Ulfsby.

Kjelder
-------

1. ↑  Egeland, Ingri Valen (4. september 2023), «Hun blir den nye sjefen for en av byens kulturinstitusjoner: – En stor ære», *vartoslo.no* (på norsk bokmål), henta 5. september 2023
2. 1 2 3 4  Bikset, Lillian (4. september 2023). «Kjersti Horn». *Store norske leksikon* (på norsk).
3. ↑  «Mitt navn er Rachel Corrie». Arkivert frå originalen 27. mai 2012. Henta 9. september 2012.
4. ↑  «– Knutby-pastoren nektet å møte meg». NRK Troms og Finnmark. 11. januar 2011.
5. ↑  Nedrebø, Ingrid (4. september 2023). «Kjersti Horn blir ny sjef på Det Norske Teatret». *NRK*. Henta 4. september 2023.

* *Denne artikkelen bygger på «Kjersti Horn» frå Wikipedia på bokmål, den 4. september 2023.*


|  |  |
| --- | --- |
| Autoritetsdata | 
* BIBSYS
* Store norske leksikon
* VIAF

 |